

2

                                                                		[image: ]

TEISĖJŲ ETIKOS IR DRAUSMĖS KOMISIJA
L. Sapiegos g. 15, LT-10312 Vilnius,   tel. (+370 5) 268 5186.   El. p. info@teismai.lt

	

	
	2026-10-09 
	Nr. 17P-147-(7.4.8.Mr)

	
	Į
	2026-09-11
	Nr. 1R-51739



DĖL KONSULTACIJOS (DĖL TEISĖJŲ IR TEISMO PIRMININKO PAVADUOTOJŲ DALYVAVIMO TEISMO VIDINIUOSE PASITARIMUOSE) 

Teisėjų etikos ir drausmės komisijoje (toliau – Komisija) 2026 m. rugsėjo 14 d. gautas Jūsų prašymas suteikti konsultaciją (toliau – prašymas):
1) ar Teisėjų etikos kodekso reikalavimus atitinka teisėjo elgesys, kai jis, teismo pirmininko pakviestas į darbo metu organizuojamą pasitarimą dėl bendrų teismo veiklos klausimų, be išankstinio įspėjimo į jį neatvyksta ir nenurodo konkrečių objektyvių neatvykimo priežasčių;
2) ar vien aplinkybė, kad, teisėjo vertinimu, apie pasitarimą buvo pranešta per vėlai, gali būti laikoma pakankama ir pateisinama nedalyvavimo priežastimi, jeigu teisėjas nenurodo konkrečių aplinkybių, objektyviai sutrukdžiusių jam dalyvauti;
3) kokios aplinkybės galėtų būti laikomos objektyviomis ir pateisinamomis priežastimis teisėjui nedalyvauti teismo pirmininko organizuojamame pasitarime (susirinkime);
4) ar teismo pirmininko pavaduotojo pareigos suponuoja didesnę pareigą bendradarbiauti su teismo pirmininku, dalyvauti teismo veiklos organizavimo klausimams skirtuose pasitarimuose ir iš anksto informuoti apie objektyvias aplinkybes, dėl kurių jis negali dalyvauti;
5) ar sistemingas teismo pirmininko kvietimų į pasitarimus ignoravimas, atsisakymas dalyvauti nenurodant objektyvių priežasčių arba išankstinis nepranešimas apie nedalyvavimą galėtų būti vertinamas kaip neatitinkantis Teisėjų etikos kodekse įtvirtintų pareigingumo, pavyzdingumo, solidarumo ir pagarbos principų.
Prašyme nurodoma, kad praktikoje susiklostė situacija, kai darbo metu į teismo pirmininko organizuotą pasitarimą pakviesti teisėjai ir teismo pirmininko pavaduotojas neatvyko. Prie „ZOOM“ nuorodos nuotoliniu būdu neprisijungė. Iš Lietuvos teismų informacinės sistemos duomenų nustatyta, jog neatvykę teisėjai posėdžių žodinio proceso tvarka daugelis neturėjo. Tuo metu kai vyko pasitarimas kai kurie teisėjai rašytinio proceso tvarka priėmė tarpinius procesinius sprendimus, kurių priėmimą galėjo priimti prieš pasitarimą ar atidėti priėmimą po pasitarimo ar kitai dienai (pvz., nutartis dėl viešo paskelbimo). Dauguma teisėjų apie nedalyvavimą ir jo priežastis teismo pirmininkui net nepranešė. Vėliau kaip neatvykimo motyvas buvo nurodyta tai, kad informacija apie pasitarimą pateikta per vėlai (pranešta trečiadienį vakare, o pasitarimas organizuotas penktadienį 14.00 val.), tačiau konkrečios objektyvios aplinkybės, dėl kurių nebuvo galimybės dalyvauti pasitarime, nebuvo nurodytos. Paprašius nurodyti priežastis, dėl kurių negalėjo dalyvauti pasitarime, buvo reaguota pasipiktinimu, konkrečios nedalyvavimo priežastys nebuvo pateiktos. 
Komisija, atsakydama į prašymą suteikti konsultaciją, konstatuoja, kad prašymo dalykas iš esmės susijęs su administravimu teismuose, t. y. vidinį teismo administravimą apimančia teismo pareigūnų organizacine veikla. Vidinis teismo administravimas yra nuolatinio pobūdžio veikla, kurį Lietuvos Respublikos teismų įstatymo (toliau – Teismų įstatymas), kitų įstatymų bei teisės aktų nustatyta tvarka įgyvendina teismo organizaciniam darbui vadovaujantys teismo pareigūnai: teismo pirmininkas, pirmininko pavaduotojas ir skyriaus pirmininkas; administravimą teismuose reglamentuoja Teisėjų tarybos 2015 m. gruodžio 18 d. nutarimu patvirtinti Administravimo teismuose nuostatai (Teismų įstatymo 102 straipsnio 1, 3 dalys, 103 straipsnio 1 dalis, Administravimo teismuose nuostatų 4 punktas). Ši veikla negali pažeisti teisėjų nepriklausomumo principo (Teismų įstatymo 102 straipsnio 2 dalis). 
Teismo pirmininkas organizuoja ir prižiūri administravimą teisme, kontroliuoja, kaip laikomasi Teisėjų etikos kodekso reikalavimų. Teismo pirmininkas tiria asmenų skundus dėl teismo pirmininko pavaduotojų, skyrių pirmininkų ir kitų teisėjų neprocesinių veiksmų, nesusijusių su teisingumo vykdymu, ir suinteresuotiems asmenims praneša tyrimo rezultatus, šalina nustatytus teismo darbo trūkumus, atlieka kitas jam priskirtas teismo administravimo funkcijas. Teismo pirmininkas jam priskirtas administravimo funkcijas atlieka asmeniškai, tačiau prireikus gali pavesti jas atlikti teismo pirmininko pavaduotojui (pavaduotojams), skyrių pirmininkams, kitiems teisėjams. Teismo skyriaus darbui vadovauja ir už tinkamą skyriui priskirtų funkcijų atlikimą atsako skyriaus pirmininkas. Be to, teismo pirmininko pavaduotojas ir skyriaus pirmininkas atsako už tą teismo organizacinio darbo sritį, kurią jiems paveda teismo pirmininkas arba nustato Teismų įstatymas ir kiti įstatymai (Teismų įstatymo 103 straipsnis 3–5 dalys). 
Vidinio teismo administravimo tikslai yra užtikrinti bylų nagrinėjimo kokybę bei proceso operatyvumą; teismo veiklos skaidrumą ir atvirumą visuomenei;  teismo, teisėjų ir teismų personalo veiklos efektyvumą; Teisėjų etikos kodekso laikymąsi;  aukštą teismo personalo profesinę kultūrą; nuolatinį teisėjų ir teismo personalo kvalifikacijos kėlimą (Administravimo teismuose nuostatų 13 punktas). Šie tikslai įgyvendinami tiek Administravimo teismuose nuostatuose numatytomis konkrečiomis priemonėmis, tiek taikant konkrečiam teismui pagal jo veiklos specifiką aktualias priemones konkrečiam tikslui pasiekti (Administravimo teismuose nuostatų 14-19 punktai). 
Komisija yra atkreipusi dėmesį, kad teismo pirmininkas yra atsakingas už vidinio teismo administravimo tikslų, nurodytų Administravimo teismuose nuostatų 13 punkte, užtikrinimą; jis kaip administravimo subjektas pagal teisės aktais jam suteiktus įgaliojimus turi teisę nuspręsti dėl vidinio administravimo priemonių pasirinkimo individualioje situacijoje, taikyti Administravimo teismuose nuostatuose išvardintas ir kitas aktualias priemones (Komisijos 2019 m. gegužės 2 d. sprendimas Nr. 18P-2, 2025 m. gegužės 22 d. sprendimas Nr. 18P-3, 2026 m. rugsėjo 17 d. sprendimas 18P-4). 
Teismo teisėjų susirinkimai yra viena iš vidinio administravimo formų. Teisėjų susirinkimuose teismo pirmininkas turi teisę iškelti tinkamam teismo administravimui reikšmingus klausimus, siekti teismo, teisėjų ir teismo personalo veiklos efektyvumo. Teismo pirmininkas susirinkimų metu atlieka esminį vaidmenį užtikrindamas, kad šie susirinkimai vyktų skaidriai, demokratiškai, laikantis Teisėjų etikos kodekse įtvirtintų pagrindinių teisėjų elgesio principų (Komisijos 2025 m. gegužės 22 d. sprendimas Nr. 18P-3, 2026 m. rugsėjo 17 d. sprendimas Nr. 18P-4).
Teisėjų etikos kodekse įtvirtintas padorumo principas įpareigoja teisėją darbinėje veikloje elgtis sąžiningai, korektiškai, mandagiai, garbingai (13 straipsnio 3 punktas), pavyzdingumo principas įpareigoja profesinėje veikloje savo elgesiu, drausme rodyti pavyzdį, visada veikti profesionaliai (14 straipsnio 1 punktas, 7 punktas), pareigingumo principas įpareigoja savo pareigas atlikti nepriekaištingai, laiku, profesionaliai, dalykiškai (15 straipsnio 3 punktas), solidarumo principas įpareigoja teisėjų tarpusavio santykius grįsti pasitikėjimu, sąžiningumu, tolerancija, taktiškumu, mandagumu, padėti vienas kitam darbinėje veikloje, keistis įgyta patirtimi ir žiniomis (16 straipsnio 1, 2 punktai). 
Atsižvelgusi į šių teisėjų elgesiui taikomų principų reikalavimus, Komisija mano, kad teismo pirmininkas gali pagrįstai tikėtis teismo teisėjų dalyvavimo teismo pirmininko organizuojamuose darbiniuose susirinkimuose (pasitarimuose), kuriuose aptariami su vidiniu teismo administravimu susiję klausimai. Teisėjai, laikydamiesi teisėjų etikos principų reikalavimų, turėtų elgtis sąžiningai, korektiškai, dalykiškai, mandagiai, profesionaliai organizuojamų susirinkimų atžvilgiu bei juose dalyvauti, o negalėdami dalyvauti dėl objektyviai pagrįstų priežasčių teisėjai turėtų teisme nustatyta tvarka apie tai informuoti teismo pirmininką (ar jo nurodytą posėdį aptarnaujantį asmenį).
Komisija atkreipia dėmesį, kad teismo vidinių posėdžių (susirinkimų, pasitarimų) organizavimo, teismo administracijos ir teisme dirbančių asmenų, tarp jų ir teisėjų, tarpusavio komunikavimo klausimai (taisyklės), posėdžių sušaukimo terminai ir kiti aktualūs klausimai apima vidinį teismo administravimą, dėl kurio Komisija neturi įgaliojimų spręsti. 
Komisija pažymi, kad teismo pirmininkui, kuris yra atsakingas už Teisėjų etikos kodekso reikalavimų laikymosi teisme kontrolę, yra keliami aukštesni elgesio standartai nei kitiems asmenims (Komisijos 2020 m. gegužės 28 d. sprendimas Nr. 18P-4), jis turi pareigą formuoti etikos požiūriu nepriekaištingo elgesio pavyzdį, sukurti tinkamą, emociškai saugią darbo aplinką, nesudaryti sąlygų bręsti asmeniniams konfliktams bei neigiamam darbo klimatui (šiuo aspektu žr. Komisijos 2019 m. gegužės 2 d. sprendimą Nr. 18P-2, 2025 m. gegužės 22 d. sprendimą Nr. 18P-3, 2026 m. rugsėjo 17 d. sprendimą Nr. 18P-4). Teismo pirmininko pavaduotojui, kaip už jam pavestą teismo organizacinio darbo sritį atsakingam vidinį teismo administravimą atliekančiam teismo pareigūnui, taip pat keliami aukštesni elgesio standartai nei kitiems asmenims. Jis, kaip ir teismo pirmininkas, turi pareigą formuoti etikos požiūriu nepriekaištingo elgesio pavyzdį, atitinkantį jo einamas pareigas, jam priskirtas funkcijas bei su jomis susijusią atsakomybę. Teismo pirmininko pavaduotojas, vykdydamas jam priskirtas funkcijas, turi pareigą elgtis profesionaliai, dalykiškai, savo pareigas atlikti nepriekaištingai ir laiku, veikti su teismo pirmininku įgyvendinant vidaus administravimo įgaliojimus, dalyvauti teismo teisėjų susirinkimuose (pasitarimuose) sprendžiant klausimus, kurie gali būti aktualūs atliekant jam priskirtos organizacinio darbo srities funkcijas. Teismo pirmininko pavaduotojas, laikydamasis minėtų principų, turėtų teisme nustatyta tvarka informuoti teismo pirmininką (ar jo nurodytą posėdį aptarnaujantį asmenį) apie savo galimybes dalyvauti organizuojamuose susirinkimuose (pasitarimuose), o nedalyvavimą juose grįsti objektyviai pateisinamomis priežastimis.
Komisija pažymi, kad teisėjų drausminės atsakomybės pagrindą sudaro šiurkštus, o ne bet koks, net ir mažiausias, teisėjo elgesio ar darbo trūkumas (pvz., Komisijos 2026 m. rugsėjo 17 d. sprendimas Nr. 18P-4) . Atsižvelgiant į tai, Komisija vertina, kad teisėjo ar teismo pirmininko pavaduotojo nedalyvavimas teismo pirmininko organizuojamame teismo vidiniame susirinkime ar nepranešimas apie nedalyvavimą pats savaime nesudaro teisėjo ar teismo pirmininko pavaduotojo drausminės atsakomybės pagrindo. Pažymėtina, kad Komisija, gavusi teikimą iškelti teisėjui ar teismo pirmininko pavaduotojui drausmės bylą, kaskart vertintų konkrečias teikime nurodytas aplinkybes ir jų visumą bei priimtų sprendimą dėl drausmės bylos (ne)iškėlimo. Tačiau Komisija pabrėžia, kad teisėjo ar teismo pirmininko pavaduotojo nedalyvavimas teismo pirmininko organizuojamuose teismo vidiniuose susirinkimuose gali lemti susirinkimuose aptartos teisėjo ar teismo pirmininko pavaduotojo veiklai aktualios informacijos stoką, dėl kurios vėliau teisėjui ar teismo pirmininko pavaduotojui gali kilti nepageidaujamų padarinių, teisėjo ar teismo pirmininko pavaduotojo nedalyvavimas teismo vidiniuose susirinkimuose gali būti aktuali informacija, pvz., teisėjo atrankos, veiklos vertinimo procesuose ir pan. 
Komisija atkreipia dėmesį, kad apylinkės teismo išorinį administravimą įgyvendinantis apygardos teismo pirmininkas turi teisę apylinkės teismui dėl vidinio administravimo būklės teikti siūlymus, metodines rekomendacijas (Administravimo teismuose nuostatų 21 punktas). Atsižvelgiant į tai, Klaipėdos apylinkės teismo pirmininkei rekomenduotina, esant poreikiui, vidinio teismo administravimo metu kylančias problemas aptarti ir dėl galimų sprendimų būdų, gerosios praktikos konsultuotis su išoriniu administratoriumi. 
Pateikta nuomonė nėra privalomojo pobūdžio, teisėjai turi teisę vertinti ją kritiškai ir priimti individualų sprendimą vadovaudamiesi aukščiau nurodytomis nuostatomis, taip pat įvertinę visas reikšmingas aplinkybes kiekvienu konkrečiu atveju.


Komisijos pirmininkas                                                                                        Marius Bajoras 

